### Beslutningstema

Det skal besluttes, om der skal gives landzonetilladelse til facader med naturskifer og vinduer i træ-alu i forbindelse med opførelse af et fritidshus på matr. nr. 357 [adresse].

### Sagsfremstilling

Teknik- og Miljøudvalg besluttede den 9. april 2019 at meddele landzonetilladelse til at opføre et fritidshus på 59,5 m2 på ejendommen matr. nr. 357 [adresse]. Af tilladelsen fremgår det, at fritidshuset skal opføres med udvendige facader og vinduer i træ og taget med sort tagpap.

Den 29. april 2021 fik forvaltningen en henvendelse om, at ejer gerne vil opføre fritidshuset med facader af naturskifer i stedet for træ og vinduer i træ-alu i stedet for trævinduer. Farverne på naturskifer og vinduerne vil være i atracitgrå/sorte nuancer.

Ønsket om ændring af materialevalg i forhold til den meddelte landzonetilladelse sendes i nabohøring, og der kommer indsigelser til ændringerne. Derefter vil rådgiver høre ejer, om han vil fastholde ændring af materialevalget. Der høres ikke mere til sagen før den 2. januar 2023, hvor ændring af materialevalg fastholdes.

Der er ni fritidshuse i området, og husene er opført i forskellige materialer som træ, røde mursten og let betonsten. Farverne på fritidshusene er i lysegrå nuancer, svensk rød og sort.

Ejeren ønsker at benytte andre materialer, da de nye materialer ikke kræver meget vedligeholdelse, og han vil gerne, at fritidshuset fremstår i pæn stand året rundt, da der vil være perioder, hvor han ikke kommer så ofte, da han bor i [adresse].

Det er forvaltningens vurdering, at opførelse af et nyt fritidshus med facader af naturskifer og vinduer i træ-alu vil passe ind i området, da de andre fritidshuse er opført i forskellige materialer.

Naturskifer er et naturligt materiale, som fremstår med en levende overflade med spil i teksturen. Arkitektonisk er fritidshuset tilpasset naboens minimalistiske udtryk og fremstår ligeledes med mørke facader. Huset placeres, så det indpasses i husrækken af eksisterende bygninger langs kysten, så der ikke brydes med kystlandskabet og de nære omgivelser.

Vedlagt er indsigelsen samt visualisering af fritidshuset.

### Lovgrundlag

Planloven.

### Fagchefen for Plan og Udvikling indstiller,

at der meddeles landzonetilladelse til facader med naturskifer og vinduer i træ-alu som ansøgt.

### Beslutning

Indstillingen godkendt.